Pasiūlymas TARYBOS ĮGYVENDINIMO SPRENDIMAS kuriuo iš dalies keičiamas trečiųjų šalių, nebendradarbiaujančių kovojant su NNN žvejyba, sąrašas pagal Reglamentą (EB) Nr. 1005/2008, nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti /* COM/2014/0629 final - 2014/0295 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS Pasiūlymo pagrindas ir tikslai Šis pasiūlymas susijęs su 2008 m. rugsėjo 29 d. Tarybos reglamento (EB) Nr. 1005/2008, nustatančio Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti, iš dalies keičiančio reglamentus (EEB) Nr. 2847/93, (EB) Nr. 1936/2001 ir (EB) Nr. 601/2004 bei panaikinančio reglamentus (EB) Nr. 1093/94 ir (EB) Nr. 1447/1999[1], (toliau –NNN žvejybos reglamentas) taikymu. Bendrosios aplinkybės Šis pasiūlymas pateikiamas atsižvelgiant į NNN žvejybos reglamento įgyvendinimą ir yra parengtas remiantis tyrimo ir dialogo procedūromis, atliktomis pagal NNN žvejybos reglamente nustatytus esminius ir procedūrinius reikalavimus; tuo reglamentu, inter alia, numatoma, kad visos šalys turėtų vykdyti pagal tarptautinę teisę joms, kaip vėliavos, uosto, pakrantės ar rinkos valstybėms, tenkančias pareigas siekiant užkirsti kelią NNN žvejybai, atgrasyti nuo jos ir ją panaikinti. Pasiūlymo srityje galiojančios nuostatos 2012 m. lapkričio 15 d. Komisijos sprendimas (OL C 354, 2012 11 17, p. 1–47) dėl pranešimo trečiosioms šalims, kad Komisija svarsto galimybę jas pripažinti nebendradarbiaujančiomis trečiosiomis šalimis pagal Tarybos reglamentą (EB) Nr. 1005/2008, kuriuo nustatoma Bendrijos sistema, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti. 2013 m. lapkričio 26 d. Komisijos įgyvendinimo sprendimas (OL C 346, 2013 11 27, p. 2–25), kuriuo trečiosios šalys pripažįstamos trečiosiomis šalimis, kurias Komisija laiko nebendradarbiaujančiomis trečiosiomis šalimis, pagal Tarybos reglamentą (EB) Nr. 1005/2008, kuriuo nustatoma sistema, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti. 2014 m. kovo 24 d. Tarybos įgyvendinimo sprendimas (OL L 91, 2014 3 27, p. 43–47), kuriuo sudaromas trečiųjų šalių, nebendradarbiaujančių kovojant su NNN žvejyba, sąrašas pagal Reglamentą (EB) Nr. 1005/2008, nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti. 2014 m. kovo 24 d. Tarybos įgyvendinimo sprendimas (OL L 91, 2014 3 27, p. 43–47), kuriuo sudaromas trečiųjų šalių, nebendradarbiaujančių kovojant su NNN žvejyba, sąrašas pagal Reglamentą (EB) Nr. 1005/2008, nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti buvo iš dalies pakeistas xxxxxxx Tarybos įgyvendinimo sprendimu (Į SĄRAŠĄ ĮTRAUKIAMA ŠRI LANKA). Derėjimas su kitomis Sąjungos politikos sritimis ir tikslais Netaikoma. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI Konsultacijos su suinteresuotosiomis šalimis Atliekant tyrimo ir dialogo procedūras, susijusios suinteresuotosios šalys turėjo galimybę ginti savo interesus, remdamosi NNN žvejybos reglamento nuostatomis. Tiriamųjų duomenų rinkimas ir naudojimas Nepriklausomo tyrimo neprireikė. Poveikio vertinimas Šis pasiūlymas parengtas įgyvendinant NNN žvejybos reglamentą. NNN žvejybos reglamente nėra nuostatų dėl bendro poveikio vertinimo, tačiau jame pateikiamas išsamus įvertintinų sąlygų sąrašas. 3. TEISINIAI PASIŪLYMO ASPEKTAI Siūlomų veiksmų santrauka 2012 m. lapkričio 15 d. Komisijos sprendimu Komisija informavo aštuonias trečiąsias šalis (Belizą, Kambodžos Karalystę, Fidžio Respubliką, Gvinėjos Respubliką, Panamos Respubliką, Šri Lankos Demokratinę Socialistinę Respubliką, Togo Respubliką ir Vanuatu Respubliką), kad pagal NNN žvejybos reglamentą Komisija svarstė galimybę pripažinti jas nebendradarbiaujančiomis šalimis. Komisija šių aštuonių šalių atžvilgiu ėmėsi veiksmų. Tai, inter alia, veiksmai, kuriais pateikiamos šių veiksmų ir jų priemonių priežastys, šalims suteikiama galimybė atsakyti ir pateikti paneigiančius įrodymus, teisė paprašyti papildomos informacijos ir ją pateikti, siūlomi veiksmų planai padėčiai ištaisyti, taip pat suteikiama pakankamai laiko atsakyti ir pagrįstas laikotarpis padėčiai ištaisyti. 2013 m. lapkričio 26 d. Komisijos įgyvendinimo sprendimu Komisija pripažino Belizą, Kambodžos Karalystę ir Gvinėjos Respubliką trečiosiomis šalimis, kurias ji laiko nebendradarbiaujančiomis trečiosiomis šalimis pagal NNN žvejybos reglamentą. 2014 m. kovo 24 d. Taryba Tarybos įgyvendinimo sprendimu sudarė trečiųjų šalių, nebendradarbiaujančių kovojant su NNN žvejyba, sąrašą, į kurį įtrauktas Belizas, Kambodžos Karalystė ir Gvinėjos Respublika. Pridedamas Tarybos įgyvendinimo sprendimo pasiūlymas grindžiamas išvadomis, kuriomis patvirtinta, kad Belizas įrodė, kad jo įtraukimą į sąrašą lėmusi padėtis yra ištaisyta ir kad jis ėmėsi konkrečių priemonių, kuriomis galima užtikrinti ilgalaikį padėties pagerėjimą. Todėl Tarybai siūloma priimti pridedamą sprendimo pasiūlymą. Teisinis pagrindas 2008 m. rugsėjo 29 d. Tarybos reglamentas (EB) Nr. 1005/2008, nustatantis Bendrijos sistemą, kuria siekiama užkirsti kelią NNN žvejybai, atgrasyti nuo jos ir ją panaikinti. Subsidiarumo principas Pasiūlymas priklauso išimtinei Europos Sąjungos kompetencijai. Todėl subsidiarumo principas netaikomas. Proporcingumo principas Pasiūlymas atitinka proporcingumo principą dėl toliau nurodytų priežasčių. Veiksmų pobūdis yra aprašytas NNN žvejybos reglamente, nesuteikiant galimybės taikyti nacionalinį sprendimą. Nurodymai dėl Sąjungai, šalių vyriausybėms, regionų ir vietos valdžios institucijoms, ekonominės veiklos vykdytojams ir piliečiams tenkančios finansinės bei administracinės naštos mažinimo ir jos proporcingumo pasiūlymo tikslui užtikrinimo netaikomi. Pasirinkta priemonė Siūloma priemonė – sprendimas. Kitos priemonės būtų netinkamos dėl toliau nurodytos priežasties. Kitos priemonės būtų netinkamos, nes NNN žvejybos reglamente alternatyvių galimybių nenumatyta. 4. POVEIKIS BIUDŽETUI Pasiūlymas neturi poveikio Sąjungos biudžetui. 2014/0295 (NLE) Pasiūlymas TARYBOS ĮGYVENDINIMO SPRENDIMAS kuriuo iš dalies keičiamas trečiųjų šalių, nebendradarbiaujančių kovojant su NNN žvejyba, sąrašas pagal Reglamentą (EB) Nr. 1005/2008, nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, atsižvelgdama į Tarybos reglamentą (EB) Nr. 1005/2008, nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti, iš dalies keičiantį reglamentus (EEB) Nr. 2847/93, (EB) Nr. 1936/2001 ir (EB) Nr. 601/2004 bei panaikinantį reglamentus (EB) Nr. 1093/94 ir (EB) Nr. 1447/1999[2], ypač į jo 34 straipsnio 1 dalį, atsižvelgdama į Europos Komisijos pateiktą pasiūlymą, kadangi: (1) Reglamentu (EB) Nr. 1005/2008 (toliau – NNN žvejybos reglamentas) nustatoma Sąjungos sistema, kuria siekiama užkirsti kelią neteisėtai, nedeklaruojamai ir nereglamentuojamai (NNN) žvejybai, atgrasyti nuo jos ir ją panaikinti; (2) NNN žvejybos reglamento VI skyriuje nustatyta tvarka, pagal kurią šalys pripažįstamos nebendradarbiaujančiomis trečiosiomis šalimis, imamasi veiksmų šalių, pripažintų nebendradarbiaujančiomis trečiosiomis šalimis, atžvilgiu, sudaromas nebendradarbiaujančių šalių sąrašas, išbraukiama iš nebendradarbiaujančių šalių sąrašo, nebendradarbiaujančių šalių sąrašas viešinamas ir imamasi neatidėliotinų priemonių; (3) pagal NNN žvejybos reglamento 32 straipsnį Europos Komisija (toliau – Komisija) 2012 m. lapkričio 15 d. sprendimu (toliau – 2012 m. lapkričio 15 d. sprendimas) informavo aštuonias trečiąsias šalis apie tai, kad ji jas gali pripažinti trečiosiomis šalimis, kurias ji laiko nebendradarbiaujančiomis trečiosiomis šalimis.[3] Viena iš tų šalių buvo Belizas; (4) 2012 m. lapkričio 15 d. sprendime Komisija pateikė informaciją apie tokį galimą pripažinimą pagrindžiančius esminius faktus ir aplinkybes; (5) be to, 2012 m. lapkričio 15 d. Komisija atskirais raštais informavo aštuonias trečiąsias šalis, viena kurių buvo Belizas, kad svarsto galimybę pripažinti jas nebendradarbiaujančiomis trečiosiomis šalimis; (6) 2013 m. lapkričio 26 d. Komisijos įgyvendinimo sprendimu[4] (toliau – 2013 m. lapkričio 26 d. įgyvendinimo sprendimas) Belizas, Kambodžos Karalystė ir Gvinėjos Respublika pripažinti trečiosiomis šalimis, nebendradarbiaujančiomis kovojant su NNN žvejyba. Remdamasi NNN žvejybos reglamentu, Komisija išdėstė priežastis, dėl kurių ji nusprendė, kad tos trys šalys nevykdė pagal tarptautinę teisę joms, kaip vėliavos, uosto, pakrantės ar rinkos valstybėms, tenkančių pareigų imtis veiksmų siekiant užkirsti kelią NNN žvejybai, atgrasyti nuo jos ir ją panaikinti ; (7) remdamasi NNN žvejybos reglamento 33 straipsniu, Taryba 2014 m. kovo 24 d. įgyvendinimo sprendimu 2014/170/ES[5] (toliau – 2014 m. kovo 24 d. Tarybos įgyvendinimo sprendimas) Belizą, Kambodžos Karalystę ir Gvinėjos Respubliką įtraukė į trečiųjų šalių, nebendradarbiaujančių kovojant su NNN žvejyba pagal NNN reglamentą, sąrašą ; (8) po to, kai 2014 m. kovo 24 d. Tarybos įgyvendinimo sprendimu buvo sudarytas trečiųjų šalių, nebendradarbiaujančių kovojant su NNN žvejyba, sąrašas, Komisija pasiūlė nustatytoms šalims galimybę pratęsti dialogą vadovaujantis NNN žvejybos reglamente nustatytais esminiais ir procedūriniais reikalavimais. Komisija toliau rinko ir tikrino visą, jos nuomone, būtiną informaciją, įskaitant raštu ir žodžiu pateiktas pastabas, siekdama suteikti kiekvienai nustatytai šaliai galimybę ištaisyti jos įtraukimą į sąrašą lėmusią padėtį ir imtis konkrečių priemonių, kuriomis būtų galima užtikrinti ilgalaikį padėties pagerėjimą. Užbaigus šį procesą pripažinta, kad Belizas ištaisė padėtį ir ėmėsi taisomųjų veiksmų; (9) todėl pagal NNN žvejybos reglamento 34 straipsnio 1 dalį Taryba turėtų iš dalies pakeisti 2014 m. kovo 24 d. Įgyvendinimo sprendimą ir išbraukti Belizą iš nebendradarbiaujančių trečiųjų šalių sąrašo‑; (10) priėmus šį Tarybos įgyvendinimo sprendimą, kuriuo Belizas išbraukiamas iš nebendradarbiaujančių trečiųjų šalių sąrašo pagal NNN žvejybos reglamento 34 straipsnio 1 dalį, 2013 m. lapkričio 26 d. Komisijos įgyvendinimo sprendimas, kuriuo Belizas pripažįstamas nebendradarbiaujančia trečiąja šalimi, nebeturi pagrindo; BELIZO IŠBRAUKIMAS IŠ NEBENDRADARBIAUJANČIŲ TREČIŲJŲ ŠALIŲ SĄRAŠO (11) priėmus 2013 m. lapkričio 26 d. Įgyvendinimo sprendimą ir 2014 m. kovo 24 d. Tarybos įgyvendinimo sprendimą 2014/170/ES, Komisija tęsė dialogą su Belizu. Visų pirma, paaiškėjo, kad Belizas vykdo tarptautinėje teisėje nustatytus įpareigojimus ir patvirtino tinkamą teisinę kovos su NNN žvejyba sistemą; įdiegė tinkamą ir veiksmingą stebėsenos, kontrolės ir tikrinimo sistemą; sukūrė atgrasomųjų sankcijų sistemą ir užtikrino tinkamą sužvejotų žuvų kiekio sertifikavimo sistemos įgyvendinimą. Belizas dar labiau pagerino tarptautinių įpareigojimų, įskaitant nustatytų pagal regioninių žvejybos valdymo organizacijų rekomendacijas ir rezoliucijas, laikymąsi. Vadovaudamasis tarptautine teise, Belizas įdiegė naują laivų registracijos sistemą. Dabar Belizas laikosi atitinkamų institucijų rekomendacijų ir rezoliucijų ir vadovaudamasis Jungtinių Tautų tarptautinio neteisėtos, nedeklaruojamos ir nereglamentuojamos žvejybos prevencijos veiksmų planu (angl. IPOA-UN) priėmė savo nacionalinį NNN prevencijos veiksmų planą; (12) atsižvelgdama į 2012 m. lapkričio 15 d. sprendime pateiktus faktus, 2013 m. lapkričio 26 d. Įgyvendinimo sprendimą ir 2014 m. kovo 24 d. Tarybos įgyvendinimo sprendimą bei Belizo pateiktą su jais susijusią svarbią informaciją, Komisija išnagrinėjo, ar Belizas, kaip vėliavos, uosto, pakrantės ar rinkos valstybė, laikosi savo tarptautinių įsipareigojimų. Ji taip pat išnagrinėjo priemones, kurių imtasi padėčiai ištaisyti, ir Belizo kompetentingų valdžios institucijų pateiktas garantijas; (13) atsižvelgdama į visus pirmiau išdėstytus argumentus Komisija padarė išvadą, kad priemonės, kurių ėmėsi Belizas atsižvelgdamas į savo, kaip vėliavos valstybės, pareigas yra pakankamos, kad būtų laikomasi Jungtinių Tautų jūrų teisės konvencijos (UNCLOS) 91, 94, 117 ir 118 straipsnių, Jungtinių Tautų susitarimo dėl žuvų išteklių (UNSFA) 18, 19 ir 20 straipsnių ir FAO priemonių laikymosi susitarimo III straipsnio 8 dalies nuostatų. Komisija padarė išvadą, kad Belizo pateikta informacija įrodo, kad jos įtraukimą į sąrašą lėmusi padėtis yra ištaisyta ir kad Belizas ėmėsi konkrečių priemonių, kuriomis galima užtikrinti ilgalaikį padėties pagerėjimą; (14) tokiomis aplinkybėmis ir atsižvelgdama į NNN reglamento 34 straipsnio 1 dalį Taryba daro išvadą, kad Belizą reikėtų išbraukti iš nebendradarbiaujančių šalių sąrašo; (15) Tarybos priimtas sprendimas nekliudo Komisijai ar Tarybai vadovaujantis NNN žvejybos reglamento VI skyriumi ateityje imtis tolesnių veiksmų užkirsti kelią NNN žvejybai, atgrasyti nuo jos ir ją panaikinti, jei faktinė informacija atskleistų, kad Belizas nevykdo pagal tarptautinę teisę jai, kaip vėliavos, uosto, pakrantės ar rinkos valstybei, tenkančių pareigų; (16) atsižvelgiant į neigiamus įtraukimo į nebendradarbiaujančių trečiųjų šalių sąrašą padarinius, tikslinga, kad Belizo išbraukimas iš nebendradarbiaujančių trečiųjų šalių sąrašo įsigaliotų nedelsiant, PRIĖMĖ ŠĮ SPRENDIMĄ: 1 straipsnis Tarybos sprendimo 2014/170/ES priedas pakeičiamas šio sprendimo priedu. 2 straipsnis Šis sprendimas įsigalioja kitą dieną po jo paskelbimo Europos Sąjungos oficialiajame leidinyje. Priimta Briuselyje Tarybos vardu Pirmininkas [1] OL L 286, 2008 10 29, p. 1. [2] OL L 286, 2008 10 29, p. 1. [3] Komisijos sprendimas 2012 m. lapkričio 15 d. dėl pranešimo trečiosioms šalims, kad Komisija svarsto galimybę jas pripažinti nebendradarbiaujančiomis trečiosiomis šalimis pagal Tarybos reglamentą (EB) Nr. 1005/2008, kuriuo nustatoma Bendrijos sistema, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti (OL L 354, 2012 11 17, p. 1). [4] 2013 m. lapkričio 26 d. Komisijos įgyvendinimo sprendimas, kuriuo nustatomos trečiosios šalys, kurias Komisija pagal Tarybos reglamentą (EB) Nr. 1005/2008, nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti, laiko nebendradarbiaujančiomis trečiosiomis šalimis (OL C 346, 2013 11 27, p. 2). [5] 2014 m. kovo 24 d. Tarybos įgyvendinimo sprendimas 2014/170/ES (OL L 91, 2014 3 27, p. 43–47), kuriuo sudaromas trečiųjų šalių, nebendradarbiaujančių kovojant su NNN žvejyba, sąrašas pagal Reglamentą (EB) Nr. 1005/2008, nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti. PRIEDAI Trečiųjų šalių, nebendradarbiaujančių kovojant su neteisėta, nedeklaruojama ir nereglamentuojama (NNN) žvejyba, sąrašas prie TARYBOS ĮGYVENDINIMO SPRENDIMO pasiūlymo kuriuo iš dalies keičiamas trečiųjų šalių, nebendradarbiaujančių kovojant su NNN žvejyba, sąrašas pagal Reglamentą (EB) Nr. 1005/2008, nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti Kambodžos Karalystė Gvinėjos Respublika Šri Lankos Demokratinė Socialistinė Respublika